Γεωγραφία της Ακτής Ελεφαντοστού

Η Ακτή Ελεφαντοστού είναι κράτος στο νότιο μέρος της Δυτικής Αφρικής με σχεδόν τετράγωνο σχήμα. Το κλίμα της είναι τροπικό και ανήκει στις χώρες της Υποσαχάριας Αφρικής.

 Τοπογραφία και εδάφη 
Το έδαφος της χώρας μπορεί γενικά να περιγραφεί ως ένα μεγάλο κεκλιμένο επίπεδο, που ανεβαίνει σταδιακά από τη στάθμη της θάλασσας στα νότια, σε υψόμετρο σχεδόν 500 μέτρων στον βορρά. Οι φυσικοί πόροι της Ακτής Ελεφαντοστού την έχουν καταστήσει ένα συγκριτικά ευημερούν έθνος στην αφρικανική οικονομία. Η νοτιοανατολική περιοχή της Ακτής Ελεφαντοστού χαρακτηρίζεται από παράκτιες εσωτερικές λιμνοθάλασσες, που ξεκινούν από τα σύνορα με την Γκάνα και εκτείνονται 300 χιλιόμετρα κατά μήκος του ανατολικού μισού της ακτής. Η νότια περιοχή, ειδικά η νοτιοδυτική, καλύπτεται από πυκνό τροπικό υγρό δάσος. Τα δάση της ανατολικής Γουινέας εκτείνονται από τον ποταμό Σασάντρα κατά μήκος του νότιου-κεντρικού και νοτιοανατολικού τμήματος της Ακτής Ελεφαντοστού και ανατολικά στην Γκάνα, ενώ τα πεδινά δάση της δυτικής Γουινέας εκτείνονται δυτικά από τον ποταμό Σασάντρα στη Λιβερία και τη νοτιοανατολική Γουινέα. Τα βουνά της περιοχής «18 βουνά» (Dix-Huit Montagnes), στα δυτικά της χώρας (κοντά στα σύνορα με τη Γουινέα και τη Λιβερία), φιλοξενούν τα ορεινά δάση της Γουινέας.

Η ζώνη μωσαϊκού δάσους-σαβάνας της Γουινέας εκτείνεται σε όλο το μέσον της χώρας από ανατολικά προς δυτικά και είναι η μεταβατική ζώνη μεταξύ των παράκτιων δασών και των εσωτερικών σαβανών. Το μωσαϊκό δάσους-σαβάνας συνυφαίνει ενδιαιτήματα δασών, σαβάνας και λιβαδιών. Η Βόρεια Ακτή Ελεφαντοστού είναι μέρος της οικοπεριοχής της σαβάνας του Δυτικού Σουδάν των τροπικών και υποτροπικών λιβαδιών, σαβανών και θάμνων. Είναι μια ζώνη λατεριτικών ή αμμώδων εδαφών, με τη βλάστηση να μειώνεται από νότο προς βορρά.

Το έδαφος είναι ως επί το πλείστον επίπεδο έως κυματιστή πεδιάδα, με βουνά στα βορειοδυτικά. Το χαμηλότερο υψόμετρο βρίσκεται στο επίπεδο της θάλασσας στην ακτή. Το μέγιστο υψόμετρο είναι στο Όρος Νίμπα (παλ. Όρος Ρισάρ-Μολάρ), 1.752 μέτρα πάνω από την επιφάνεια της θάλασσας, στο δυτικό άκρο της χώρας κατά μήκος των συνόρων με τη Γουινέα και τη Λιβερία.

Ποτάμια
Ο ποταμός Καβάλλα αποστραγγίζει τη δυτική συνοριακή περιοχή της Ακτής του Ελεφαντοστού και της ανατολικής Λιβερίας. Αποτελεί τα νότια δύο τρίτα των συνόρων μεταξύ Λιβερίας και Ακτής Ελεφαντοστού.

Ο ποταμός Σασάντρα σχηματίζεται στα υψίπεδα της Γουινέας και αποστραγγίζει μεγάλο μέρος του δυτικού τμήματος της Ακτής Ελεφαντοστού, ανατολικά του ποταμού Καβάλλα.

Ο ποταμός Μπαντάμα είναι ο μακρύτερος ποταμός στην Ακτή Ελεφαντοστού, με μήκος περίπου 800 χιλιόμετρα, και αποστραγγίζει το κεντρικό τμήμα της χώρας. Το 1973 κατασκευάστηκε σε αυτόν το Φράγμα Κοσού, δημιουργώντας την τεχνητή λίμνη Κοσού. Η νέα πρωτεύουσα της χώρας, το Γιαμουσουκρό, βρίσκεται κοντά στον ποταμό. νότια της λίμνης.

Ο ποταμός Κομοέ πηγάζει στο οροπέδιο του Σικασσό, στο έδαφος της Μπουρκίνα Φάσο, και επί ένα μικρό τμήμα του ρου του ορίζει το σύνορο μεταξύ της χώρας αυτής και της Ακτής του Ελεφαντοστού, προτού περάσει στο έδαφος της δεύτερης. Η λεκάνη απορροής του καταλαμβάνει το βορειοανατολικό και το ανατολικότερο μέρος της χώρας. Ο ποταμός εκβάλλει στο ανατολικό άκρο της Λιμνοθάλασσας Εμπρί και τελικώς στον Κόλπο της Γουινέας (Ατλαντικός Ωκεανός). Τα νερά του αρδεύουν το ομώνυμο Εθνικό Πάρκο Κομοέ.

 Φυσικοί πόροι και καλλιέργειες 
Η Ακτή Ελεφαντοστού έχει μεγάλη βιομηχανία ξυλείας, απόρροια της μεγάλης δασοκαλύψεως. Οι εξαγωγές σκληρού ξύλου της χώρας συναγωνίζονται αυτές της Βραζιλίας. Τα τελευταία χρόνια υπάρχει μεγάλη ανησυχία για τον ταχύ ρυθμό αποψιλώσεως των δασών. Τα τροπικά δάση της χώρας καταστρέφονται με ρυθμό που μερικές φορές αναφέρεται ως ο υψηλότερος στον κόσμο. Το μόνο δάσος που έμεινε εντελώς ανέγγιχτο στην Ακτή Ελεφαντοστού είναι το Εθνικό Πάρκο του Τάι, μια περιοχή 3.600 τετρ. χιλιομέτρων στα νοτιοδυτικά της χώρας, που φιλοξενεί περισσότερα από 150 ενδημικά είδη και πολλά άλλα απειλούμενα είδη, όπως ο πυγμαίος ιπποπόταμος και 11 είδη πιθήκων.

Το 9% της εκτάσεως της χώρας είναι αρόσιμη γη. Η Ακτή Ελεφαντοστού είναι ο μεγαλύτερος παραγωγός κακάο στον κόσμο, μια σημαντική εθνική καλλιέργεια εξαγωγής. Άλλες κύριες καλλιέργειες περιλαμβάνουν το καφεόδεντρο, τη μπανανιά και τον ελαιοφοίνικα. Οι ορυκτοί φυσικοί πόροι της χώρας περιλαμβάνουν πετρέλαιο, φυσικό αέριο, διαμάντια, μαγγάνιο, σίδηρο, κοβάλτιο, βωξίτη, χαλκό, χρυσό, νικέλιο, ταντάλιο, πυριτική άμμο και πηλό. Παράγεται επίσης υδροηλεκτρική ενέργεια.

Παραπομπές